Her kommenteres Brasil-VM på NRK - fra Oslo
VM er så vidt i gang, men TV 2 og NRKs fotballkommentatorer har allerede fått mange mål å melde hjem om. Men det er ikke på alle kampene kommentatorene sitter på stadion og forteller om det de ser og hører. - Vi har kommentatorer på 22 kamper i Brasil, mens ti av kampene kommenteres fra Oslo, sier redaksjonssjef i NRK, Sjur Molven til VG. Christian Nilssen og Tom Nordlie er allerede i Brasil og har kommentert kampene fra VM-landet. Torsdag reiser Andreas Stabrun Smith til Brasil og får med seg Erik Solér som ekspertkommentator. Mandag kommenterte han USA-Ghana fra Marienlyst, en kamp USA vant 2-1.- Jeg gleder meg veldig. Det blir stort å oppleve VM på så nært hold. Jeg hørte stemningen på TV under Argentina-kampen, og tenkte: Det er «the place to be», sier Stabrun Smith til VG. - Hva er forskjellen på å kommentere kamper fra stadion sammenlignet med å sitte i en «bunker» på Marienlyst? - Det er flere forskjeller, for eksempel det perspektivet man får når man er på stadion og ser hele banen. Når man ser TV, er man prisgitt bildene man får til enhver tid. Man blir gjerne litt mer usikker på ting, og går glipp av småtteri. Det har vært flere kontroversielle offsider. Er man på stadion så ser man på linjemann med en gang, på TV får man ikke sagt noe før man får bildene, svarer Stabrun Smith og legger til: - Når jeg kommenterer TV-bildene, må jeg holde litt igjen. Fordelen ved å se det på TV er at man noen ganger sitter litt langt unna på stadion. TV 2 har Øyvind Alsaker og Petter Myhre i Brasil, mens Morten Langli, Asbjørn Myhre og Egil «Drillo» Olsen kommenterer fra Oslo. TV 2 hadde TV-rettighetene til OL i Sotsji tidligere i år. Nå deler de VM-rettighetene med NRK. Både NRK og TV 2 hadde en langt større stab i Sotsji enn i Brasil. - Det går ikke an å sammenligne vinter-OL og fotball-VM. Begge er gigantiske arrangementer, men de er så forskjellige. I OL var det flere parallelle øvelser og stor norsk deltakelse. I OL måtte vi være tilstede selv, fordi vi ikke fikk stoff fra arrangøren. Vi måtte intervjue både Justyna Kowalczyk og Marit Bjørgen selv. I VM kommer vi ikke i nærheten av Lionel Messi, vi får det på nyhetsfeed fra arrangøren. Så det er viktig å ha et proft apparat her hjemme som tar seg av det, sier sportsredaktør i TV 2, Vegard Jansen Hagen til VG.TV 2 har to reportasjeteam i Brasil. Davy Wathne, John Carew, Elin Flaglien og fotografene Thorbjørn Pedersen og Frode Hoff utgjør Rio-teamet, mens Freddy dos Santos, Jan-Hernik Børslid og Christian Thorkildsen er i Amazonas. - Brasil er krevende på logistikk. Å reise rundt i dette gigantiske landet har en økonomisk side, sier Jansen Hagen. Han er veldig godt fornøyd med det de presenterer fra VM. - Vi har fått en bra balanse. VI har studio på kontraskjæret, vi har et godt samarbeid med NRK der. Det er en smart måte å bruke penger på. I tillegg tror jeg vi løfter hverandre, sier Jansen Hagen. NRK har Line Andersen i studioposisjon på Copacabana i Rio de Janeiro. Hun har med seg et produksjonsteam og teknikere. I tillegg har NRK to reportasjeteam i VM-landet. Christian Nitschke Smith har med seg fotograf Geirr Larsen, mens ekteparet Janaína Lazzaretti og Johan Bull utgjør det andre NRK-teamet. Mads Nyborg Støstad er nettreporter.- Vi hadde litt flere folk i Sotsji og slik er det ofte når det er nordmenn som kjemper om OL-gull. Da er nyhetstrykket større og vi har behov for flere reportere. I VM er kampene det aller viktigste og derfor har vi kommentatorer på flesteparten av oppgjørene, sier Molven og legger til: - Brasil er et enormt land, logistikken er utfordrende og de har skrudd opp prisene på både transport og overnatting. Dermed er vi cirka 15 personer i Brasil og noe flere hjemme. Ressursene våre brukes slik at vi totalt sett får levert et best mulig VM til det norske publikum. Carina Olset er programleder for NRKs sendinger fra Kontraskjæret i Oslo, mens Julie Strømsvåg leder sendingene for TV 2.VG har ikke rettigheter til å vise bilder fra Brasil, men har sine live-sendinger fra studio på taket av VG-huset i Akersgata. Under kampene får programleder Jamel Rake besøk av blant andre Jan Åge Fjørtoft, Kjetil Rekdal, Arne Sandstø og VG-kommentator Truls Dæhli, hvor de forteller om det som skjer i kampene og diskuterer spillere, lag, dommere og ulike hendelser. VG har fire journalister og en fotograf som skal være i Brasil i løpet av mesterskapet. Under OL i Sotsji hadde VG to fotografer, to fra VGTV, syv journalister, en «skråblikk»-journalist, en reportasjeleder og en kommentator i OL-byen.
Fotball-VM er en av årets viktigste begivenheter for NRK og TV2. Men 25 av de 64 VM-kampene kommenteres fra Oslo.